Tedros Adhanom Ghebreyesus (Ge'ez: ቴዎድሮስ አድሓኖም ገብረኢየሱስ; gebore 3 Maart 1965) is 'n Ethiopiese politikus en akademikus wat sedert 2017 direkteur-generaal van die Wêreldgesondheidsorganisasie is. Hy was voorheen in die kabinet van Ethiopië die Minister van Gesondheid van 2005 tot 2012 en Minister van Buitelandse Sake van 2012 tot 2016. Tedros het in 1986 by die Ministerie van Gesondheid aangesluit, nadat hy aan die Universiteit van Asmara gegradueer het. As 'n Internasionaal erkende malaria-navorser, het Tedros lof ontvang vir 'n aantal innoverende en stelselwye hervormings in die gesondheidspraktyk wat die toegang tot gesondheidsdienste en sleuteluitkomste aansienlik verbeter het. Onder hulle was die huur en opleiding van ongeveer 40 000 vroulike gesondheidswerkers, wat die baba-sterftes verminder het van 123 sterftes per 1000 lewende geboortes in 2006 tot 88 in 2011, en die aanstelling van gesondheidskaders insluitend mediese dokters en vroedvroue. In Julie 2009 is hy verkies as voorsitter van die Raad van Die Wêreldfonds vir vigs, tuberkulose en malaria vir 'n periode van twee jaar. Tedros is op 23 Mei 2017 deur die Wêreldgesondheidsvergadering as direkteur-generaal van die Wêreldgesondheidsorganisasie verkies en word die eerste direkteur-generaal wat nie 'n mediese dokter is nie.